TPS painoi apinanraivolla, Mika Partanen iski jatkoajalla - HIFK välieriin
31.03.2017 klo 21:22
HIFK varmisti välieräpaikkansa voittamalla TPS:n Nordenskiöldinkadulla jatkoerässä 3-2.
Puolivälierien kuudes ottelu oli varsinainen hiuksia nostattava trilleri.
IFK:n käsittämätön ylivoimatilasto sai korjausta avauserän puolivälissä, kun puolustaja Teemu Erosen hirmupommi upposi siniseltä TPS-vahti Oskari Setäsen taakse. IFK:n playoff-kevään 24. ylivoimaa ehti kulua vain viisi sekuntia, kun vihdoin helähti ensimmäinen maali.
Helsingin-otteluiden avauserissä vaikeuksissa ollut TPS pelasi nyt ryhdikkäämmän ensimmäisen erän ja voitti laukaukset 21-11, mutta joutui jälleen erätauolle tappioasemassa.
Ansaittu tasoitus tuli toisen erän lopussa. IFK:n avausmaalin aloitusvoitolla syöttänyt Jarkko Malinen yritti katkaista Tepsin pitkän hyökkäyksen purkukiekolla, mutta Patrik Virta piti rännin kiinni, käytti kiekkoa Tomi Kalliolla ja ampui ranteella numerot 1-1:een.
Päätöserän alussa loppuunmyydyn Helsingin Jäähallin yleisö sai nähdä kaksi maalia 24 sekunnin välein. Ensin Micke Åsten vapautti Kai Kantolan maalin eteen: 2-1. Sitten Topi Taavitsainen tarjoili Henrik Tallinderille vieläkin varmemman paikan, ja ruotsalaispakki sai laittaa kiekon läheltä käytännössä tyhjään maaliin: 2-2.
TPS taisteli vertauskuvallisesti elämästä ja kuolemasta ja painoi pelin väkisin IFK:n päätyyn. Tasaisemman kakkoserän jälkeen se voitti kolmannen erän laukaukset jälleen murskaavasti (24-6), mutta IFK:n loistava maalivahti Kevin Lankinen piti luukut kiinni.
Ratkaisu siirtyi jatkoeriin, eikä se luvannut IFK:lle hyvää sen jäätyä varsinaisen peliajan loppua kohti luistelussa pahasti turkulaisten jalkoihin. IFK iski kuitenkin nopeasti. Jatkoerää ehdittiin pelata vain 1.29, kun Mika Partanen rusikoi irtokiekon maalin edestä Setäsen taakse: 3-2 ja IFK välieriin otteluvoitoin 4-2.
- Kiekko tuli viivasta ja kimposi minulle. Rystyllä sisään, maalisankari Partanen iloitsi
HIFK meni välieriin. AOP